**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Φεβρουαρίου 2019, ημέρα Δευτέρα και ώρα 12.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων». (4η συνεδρίαση – β΄ ανάγνωση).

Στη συνεδρίαση παρέστησαν ο Αναπληρωτής Υπουργός Οικονομίας και Ανάπτυξης, κ. Αστέριος Πιτσιόρλας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Δριτσέλη Παναγιώτα, Καρά Γιουσούφ Αϊχάν, Δημητριάδης Δημήτριος, Δρίτσας Θεόδωρος, Δέδες Ιωάννης, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Κυρίτσης Γεώργιος, Καρακώστα Εύη, Γεννιά Γεωργία, Αμανατίδης Ιωάννης, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σιμορέλης Χρήστος, Γκιόλας Ιωάννης, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Βρούτσης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Τσιάρας Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Σκανδαλίδης Κωνσταντίνος, Καρράς Γεώργιος-Δημήτριος, Κωνσταντινόπουλος Οδυσσέας, Χριστοφιλοπούλου Παρασκευή (Εύη), Ζαρούλια Ελένη, Παναγιώταρος Ηλίας, Παππάς Χρήστος, Βαρδαλής Αθανάσιος (Σάκης), Τάσσος Σταύρος, Κατσώτης Χρήστος, Γεωργιάδης Μάριος, Αμυράς Γεώργιος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων». Βρισκόμαστε στην τέταρτη συνεδρίαση και τη β΄ ανάγνωση.

Τον λόγο έχει ο Αναπληρωτής Υπουργός Οικονομίας και Ανάπτυξης, ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης)**: Θέλω να πω δύο λόγια μόνο. Στις νομοτεχνικές που ανέφερα την Παρασκευή, θα προστεθούν άλλες δύο, με βάση αυτά που είπε ο κ. Γεωργιάδης και οι οποίες θα μοιραστούν σε λίγο. Θα έρθουν όλες μαζί, λοιπόν. Θέλω απλώς, να πω ότι έχουμε δύο τροπολογίες. Η μια έχει κατατεθεί από τον κ. Κακλαμάνη εμπροθέσμως. Προχθές έγινε αναφορά σε αυτήν από τους εκπροσώπους και του ΚΙΝ.ΑΛ. και της Ν.Δ.. Είμαστε υπέρ να την αποδεχθούμε και εγώ την κάνω αποδεκτή αυτήν την τροπολογία.

Επίσης, έχουμε καταθέσει μια τροπολογία για άλλο θέμα, την οποία σας έχουμε μοιράσει εγκαίρως, που αφορά κάτι για την ιατρική κάνναβη. Τη φέρνουμε τώρα, διότι έχουμε μια πίεση. Έχουμε πολλούς φακέλους που είναι υπό έγκριση και στο σχετικό νόμο δεν είχε διευκρινιστεί καλά το θέμα της γης υψηλής παραγωγικότητας, αν σε γη υψηλής παραγωγικότητας μπορούν να γίνουν τέτοιου είδους επενδύσεις και η τροπολογία διευκρινίζει αυτό το θέμα. Με την τροπολογία, λοιπόν, διευκρινίζουμε ότι επιτρέπεται σε περιοχές υψηλής παραγωγικότητας να υπάρχουν και επενδύσεις για την ιατρική κάνναβη. Το επιτρέπει διότι ένα κομμάτι της είναι αγροτική παραγωγή. Ουσιαστικά, είναι παραγωγή σε συνθήκες που διασφαλίζουν απολύτως οποιαδήποτε περιβαλλοντική επιβάρυνση, δηλαδή, ουσιαστικά, σε θερμοκήπια μέσα σε γλάστρες, στην ουσία, χωρίς απόβλητα. Επίσης, η βιομηχανική κατάσταση είναι βιομηχανική εγκατάσταση πολύ χαμηλής όχλησης, που και αυτό δεν δημιουργεί προβλήματα. Επειδή πρέπει να γίνονται και τα δύο σε ενιαίο χώρο γι' αυτό ακριβώς το λόγο ζητείται να διευκρινιστεί αυτό στο νόμο.

Αυτές οι δύο τροπολογίες υπάρχουν μόνο, δεν υπάρχει κάτι άλλο αυτή τη στιγμή ούτε από τη μεριά μας υπάρχει πρόθεση να φέρουμε κάτι άλλο, τουλάχιστον από μένα. Θα δούμε στην Ολομέλεια, αλλά προς το παρόν δεν υπάρχει διάθεση για οτιδήποτε άλλο. Είναι μόνο οι νομοτεχνικές, τις οποίες έχετε δει και θα υπάρξουν άλλες δύο που θα μοιραστούν σε λίγο. Επομένως, μπορούμε αύριο το πρωί στην Ολομέλεια να έχουμε πλήρη εικόνα πριν την τελική ψηφοφορία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο Εισηγητής του ΣΥΡΙΖΑ, ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ (Εισηγητής του ΣΥΡΙΖΑ):** Κυρίες και κύριοι συνάδελφοι, κύριε Υπουργέ, είμαστε στη δεύτερη ανάγνωση του προτεινόμενου νομοσχεδίου για τους εταιρικούς μετασχηματισμούς πρώτον και δεύτερο κομμάτι, την εναρμόνιση του νομοθετικού πλαισίου με τις διατάξεις της οδηγίας 55/14 της Ε.Ε. και του Ευρωπαϊκού Κοινοβουλίου και του Συμβουλίου της 16ης Απριλίου του 2014, για την έκδοση ηλεκτρονικών τιμολογίων στο πλαίσιο δημόσιων συμβάσεων. Έγινε μια ικανοποιητική και σε βάθος συζήτηση και για τις δύο αυτές πλευρές του νομοσχεδίου.

Αυτό που καταρχάς οφείλω να παρατηρήσω για το νομοσχέδιο είναι το ότι -και αυτό προέκυψε και από την διαδικασία των Επιτροπών και από τη διαδικασία συζήτησης με τους φορείς- υπάρχει μια σε βάθος θετική προσέγγιση του νομοσχεδίου. Πιο συγκεκριμένα αυτό το νομοσχέδιο οι παραγωγικοί φορείς και οι κοινωνικοί εταίροι όχι μόνο το αποδέχονται αλλά ταυτόχρονα αναγνωρίζουν και τη δική του συμβολή σε αυτή την προσπάθεια. Ως εκ τούτου μπορούμε να λέμε ήδη με ασφάλεια ότι έχουμε ένα παράδειγμα προτεινόμενης νομοθέτησης γιατί ακριβώς η διαδικασία η οποία προηγήθηκε στη διαβούλευση ενσωμάτωσε τις περισσότερες δυνατόν ανάγκες της αγοράς και του επιχειρηματικού κόσμου σ' αυτό το νομοσχέδιο κυρίως για τους εταιρικούς μετασχηματισμούς.

Το νομοσχέδιο αυτό είναι ταυτόχρονα μια ακόμη συμβολή σε μια σειρά νομοθετικών πρωτοβουλιών που έχουμε πάρει ώστε να βελτιώσουμε και να εκσυγχρονίσουμε το επιχειρηματικό δίκαιο στη χώρα μας για να είναι πολύ πιο λειτουργικό καταρχάς για τους ίδιους τους χρήστες, δηλαδή, τον επιχειρηματικό κόσμο, αλλά ταυτόχρονα να είναι πραγματικός μοχλός ανάπτυξης της οικονομίας μας, κάτι το οποίο η χώρα μας έχει πολύ μεγάλη ανάγκη.

Παράλληλα έχει σημασία το πρόσημο που μπαίνει σε αυτόν τον εκσυγχρονισμό, σε αυτή την ευελιξία και την προσαρμοστικότητα στα οικονομικά δεδομένα να είναι τέτοιο το οποίο να είναι σε απόσταση από μια σειρά φαύλες παρεμβάσεις του παρελθόντος. Να είναι σε μια νέα βάση η οποία θα βάζει το εταιρικό δίκαιο και την ελληνική επιχειρηματικότητα στις ράγες του εικοστού πρώτου αιώνα και της ενιαίας ευρωπαϊκής αγοράς και άρα και του νέου ανταγωνιστικού πεδίου οικονομίας στην Ευρώπη και στον κόσμο.

Οι προτεινόμενες ρυθμίσεις για τους μετασχηματισμούς και τις συγχωνεύσεις εταιρειών εντάσσονται στη στρατηγική αναμόρφωση της προσαρμογής του εταιρικού δικαίου μας όπως είπα. Στο πεδίο του εταιρικού δικαίου εφαρμόζεται ένας ολοκληρωμένος προγραμματισμός δράσεων ο οποίος εντάσσεται σε μια ευρύτερη αναπτυξιακή στρατηγική σε αντίθεση με ό,τι συνέβαινε μέχρι σήμερα. Πρωταρχικός στόχος αυτής της στρατηγικής είναι η μείωση των ιδιωτικών βαρών που επωμίζονται οι επιχειρήσεις και ιδίως οι μικρές επιχειρήσεις. Το κόστος συμμόρφωσης προς διατάξεις νόμων είναι βασική πηγή τέτοιων βαρών. Επομένως, η απλοποίηση των διαδικασιών ενισχύει την παραγωγικότητα και την ανταγωνιστικότητα, μιας και συνήθως θα απαλλαγούν από βάρη ως προς τις συναλλαγές τους με τις δημόσιες αρχές, αλλά θα επιταχύνουν και οικονομίες κλίμακος με ευελιξία και με πληρότητα.

Πιστεύουμε ότι το νομοσχέδιο θα συμβάλει αποφασιστικά προς αυτή την κατεύθυνση. Έχει μια σημασία να διαπιστώσουμε το ρόλο που πρέπει να έχει το κράτος σ' αυτό το πλαίσιο. Θα θέλαμε το κράτος να παρεμβαίνει ώστε να επιτελούνται δύο βασικές λειτουργίες, η αναδιανεμητική και η ρυθμιστική. Η συνεχής υποτίμηση από τις νεοφιλελεύθερες κυβερνήσεις της ρυθμιστικής και αναδιανεμητικής λειτουργίας του κράτους, ήταν η πόρτα που άνοιξε το δρόμο για τα μνημόνια. Προφανώς, η δική μας αντίληψη διαφέρει ριζικά. Ταυτόχρονα, επανεξετάζεται με κριτική διάθεση το ρυθμιστικό πλέγμα που διαμορφώθηκε τα προηγούμενα χρόνια. Ο στρατηγικός μας στόχος είναι οι ρυθμιστικές λειτουργίες του κράτους να υπηρετούν αποτελεσματικά το δημόσιο συμφέρον, την προστασία του περιβάλλοντος, τα δικαιώματα των εργαζομένων και τις ανάγκες κυρίως των μικρών, αλλά και των μεγάλων επιχειρήσεων. Όπου όμως ο ρυθμιστικός ρόλος του κράτους υποκρύπτει άλλες σκοπιμότητες ή αστοχίες, πρέπει να προχωρήσουμε σε τομές με αποφασιστικότητα για τη βελτίωση του επιχειρηματικού περιβάλλοντος. Το νομοσχέδιο για τις μετατροπές εταιριών υπηρετεί αυτή την αντίληψη, ενώ μέχρι σήμερα δεν υφίστατο νέο λειτουργικό και σταθερό πλαίσιο.

Με το προτεινόμενο νομοσχέδιο επιδιώκεται η αναμόρφωση του δικαίου των εταιρικών μετασχηματισμών και η συστηματοποίησή του για πρώτη φορά σε ένα νομοθετικό κείμενο, ενώ τα οφέλη του είναι πολλαπλά. Οι βασικές κατηγορίες μετασχηματισμών είναι τρεις. Συγχωνεύσεις, διασπάσεις, μετατροπές. Η ισχύουσα ρύθμισή τους όμως, δεν διακρινόταν ούτε από τη γεωπολιτική συνέπεια, ούτε από συστηματική συνοχή. Η σημερινή κατάσταση δεν μπορεί σε καμία περίπτωση να θεωρηθεί ικανοποιητική. Επομένως, στην ισχύουσα σήμερα νομοθεσία πρέπει να προβλέψουμε αλλαγές. Τίθεται εύλογα εν αμφιβόλω το επιτρεπτό των μη προβλεπόμενων μετασχηματισμών και να καταλείπεται έδαφος για αντικρουόμενες ερμηνείες σε νομολογία, θεωρία και πράξη, σε έναν τομέα όπου η ασφάλεια δικαίου θα έπρεπε να είναι το πρώτο ζητούμενο. Ενώ ταυτόχρονα, προκύπτει ότι η μέχρι σήμερα νομοθεσία αγνοεί μεγάλο αριθμό δυνατών μετασχηματισμών, θάλπεται το ανεπιθύμητο φαινόμενο των καλούμενων καταχρηστικών μετασχηματισμών.

Πρόκειται για διαδικασίες, οι οποίες σε σύγκριση με τους ρητά προβλεπόμενους στο νόμο μετασχηματισμούς, δεν είναι καθόλου απλές και ασφαλείς. Έχουμε εντοπίσει τα βασικά προβλήματα της μέχρι σήμερα νομοθετικής πολιτικής, τα οποία δεν χρειάζεται να τα επαναλάβω, διότι τα έχουμε πει επανειλημμένως, διευκολύνονται, επομένως, απολύτως οι εταιρικοί μετασχηματισμοί, ενοποιούνται οι ρυθμίσεις, εξισορροπούνται τα συμφέροντα και περιορίζονται οι καταχρηστικοί μετασχηματισμοί σε ανάμειξη με τη νομοθετική πρωτοβουλία. Οι κύριες προβλέψεις του νομοσχεδίου είναι πρώτον, η διαδικασία, δεύτερον, η προστασία των μετόχων, τρίτον, η προστασία των πιστωτών, τέταρτον, η ευθύνη των διαχειριστών και μελών του Δ.Σ. και πέμπτο, η ακεραιότητα.

Στο πρώτο μέρος έχουμε το πεδίο εφαρμογής, στο δεύτερο μέρος έχουμε τις συγχωνεύσεις στους εταιρικούς νόμους, στο τρίτο μέρος έχουμε τη διάσπαση και εδώ έχει σημασία να πούμε ότι για πρώτη φορά εισάγεται η διαδικασία και της μερικής διάσπασης, κάτι που είναι ένα πάγιο αίτημα του επιχειρηματικού κόσμου. Στο τέταρτο μέρος έχουμε τις μετατροπές των εταιρειών και στο πέμπτο μέρος έχουμε τις επιτελικές και μεταβατικές διατάξεις. Έχει σημασία να παρατηρήσουμε πως μια σειρά παρεμβάσεις και πρωτοβουλίες της Αξιωματικής Αντιπολίτευσης, αλλά και της ευρύτερης αντιπολίτευσης έχουν γίνει ήδη αποδεκτές από τον Υπουργό και είμαστε σε μια τέτοια διαδικασία, ώστε μέχρι την ολοκλήρωση της ψήφισης του νομοσχεδίου, οποιαδήποτε νομοθετική βελτίωση θα κριθεί ότι είναι απαραίτητη και ικανοποιητική να ενσωματωθεί, διότι πράγματι, διαπιστώνεται μια συναίνεση στην αναγκαιότητα αυτού του νομοθετικού πονήματος.

Στο δεύτερο τμήμα, λοιπόν, αυτού του νομοσχεδίου που αφορά στην ψηφιακή ατζέντα, ουσιαστικά, η εφαρμογή της ηλεκτρονικής τιμολόγησης και μιλάμε για την ηλεκτρονική τιμολόγηση στις δημόσιες συμβάσεις, δημιουργεί και υλοποιεί μια από τις προτεραιότητες του ψηφιακού θεματολογίου. Επομένως, θα μας οδηγήσει στην ψηφιοποίηση της δημόσιας διοίκησης και στη μετάβαση σε μια δημόσια διοίκηση, όπως το λέμε «χωρίς χαρτί», διότι θα περιοριστεί ο διοικητικός φόρτος, θα ενισχυθεί η δυνατότητα λογιστικού ελέγχου, θα αυξηθεί η διαφάνεια, ο εκσυγχρονισμός και η αποδοτικότητα στη δημόσια διοίκηση και επίσης, θα έχουμε περιβαλλοντικά και οικονομικά οφέλη.

Η θέσπιση του κοινού ευρωπαϊκού προτύπου για την ηλεκτρονική τιμολόγηση και επακόλουθη διαλειτουργικότητα, καθώς και εναρμόνιση διαδικασιών ηλεκτρονικής σύναψης συμβάσεων, συνιστούν σημαντικά μέτρα για την εξάλειψη φραγμών, που εμποδίζουν σήμερα τον ανταγωνισμό. Στην Οδηγία 55/14, λοιπόν, έχουμε την προώθηση υιοθέτησης ηλεκτρονικής τιμολόγησης στο πλαίσιο των δημοσίων συμβάσεων και τη διασφάλιση σημειολογικής διαλειτουργικότητας, καθώς και τη βελτίωση της ασφάλειας δικαίου. Μέχρι το τέλος Απριλίου θα πρέπει να αναγνωριστεί ο στενός δημόσιος τομέας και στο επόμενο έτος και ο ευρύτερος δημόσιος τομέας όσον αφορά στις δημόσιες συμβάσεις.

Αυτά όσον αφορά στη διαδικασία της νομοθέτησης και οποιαδήποτε επιπρόσθετη τροπολογία, θα μπει για τη βελτίωση του συγκεκριμένου νομοθετήματος. Έχουμε αποδείξει σε όλη τη διαδικασία των Επιτροπών μας ότι είμαστε ανοιχτοί να συζητάμε, να συμφωνούμε, δηλαδή, να πηγαίνουμε με σημαντικές συναινέσεις, διότι αυτές οι διαδικασίες και αυτό το νομοσχέδιο που αφορά στους εταιρικούς μετασχηματισμούς, είναι ουσιαστικά εθνική νομοθεσία και θα πρέπει οι συναινέσεις να είναι μεγάλες. Ανταποκρινόμαστε σε αυτή την ευθύνη αυτήν την ανάγκη ώστε να προσπαθήσουμε από την μεριά μας να είμαστε αυτοί που πρέπει ώστε οι συναινέσεις να είναι δεδομένες και το πόρισμα το τελικό να είναι υπέρ των εταιριών, του εταιρικού δικαίου αλλά και της οικονομικής ανάπτυξης της χώρας μας. Ως εκ τούτου για τα υπόλοιπα επιφυλασσόμεθα στην Ολομέλεια κυρία Πρόεδρε. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Χαράλαμπος Αθανασίου, Εισηγητής της ΝΔ.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της ΝΔ):** Κυρίες και κύριοι συνάδελφοι όπως ανέφερα και στις προηγούμενες συνεδριάσεις στη ΝΔ θεωρούμε πως το νομοσχέδιο θεματικά είναι χρήσιμο και περιλαμβάνει και πρωτοβουλίες που είναι προς την σωστή κατεύθυνση. Όπως είπα η ΝΔ στηρίζει ότι συμβάλλει στην ανάπτυξη της χώρας και συνεπώς η εναρμόνιση της νομοθεσίας μας με την Οδηγία 2014/55 του ΕΚ και του Συμβουλίου είναι προς την σωστή κατεύθυνση και συνεπώς κινούμεθα προς θετική άποψη αλλά είχαμε επιφυλάξεις μόνο για την Ολομέλεια να τοποθετηθούμε και επί της αρχής ενόψει του ότι ζητήσαμε να γίνουν ορισμένες τροποποιήσεις και νομοτεχνικές βελτιώσεις.

Θεωρούμε μάλιστα ότι κάποιες από τις νομοτεχνικές προσθήκες μερικές εκ των οποίων υιοθέτησαν τις προτάσεις μας όπως η αφαίρεση της έννοιας του πταίσματος και είναι πολύ σωστό που αντικαταστάθηκε κύριε Υπουργέ από τη ζημία όπως αναφέρεται στην τροποποίηση στο 19 άρθρο οι λέξεις πταίσμα αντικαθίσταται από τη φράση «ζημία που αυτοί υπέστησαν» είναι σωστό είναι νόθος αντικειμενική η ευθύνη και συνεπώς είναι προς την σωστή κατεύθυνση. Δεν είναι ούτε υποκειμενική ούτε αντικειμενική. Νομίζω αυτό έγινε αντιληπτό. Αλλά και η επέκταση των προθεσμιών των είκοσι ημερών στα άρθρα 13 και 114 και αυτά κινούνται προς την σωστή κατεύθυνση.

Θεωρούμε όμως ακόμη σημαντικό το ζήτημα της διάδρασης των διατάξεων του φορολογικού δικαίου με τις διατάξεις του εταιρικού δικαίου στους εταιρικούς μετασχηματισμούς το οποίο αποτελεί ένα χρόνιο και διαπιστωμένο πρόβλημα. Αναλάβατε βεβαίως κύριε Υπουργέ, σχετική δέσμευση να φέρετε στο επόμενο χρονικό διάστημα διατάξεις που να αντιμετωπίζουν το ζήτημα αλλά δεν συμφωνήσατε ακόμα. Ελπίζω μέχρι την Ολομέλεια να το κάνετε, να μετακινήσετε αντιστοίχως και το χρόνο έναρξης ισχύος των διατάξεων του νομοσχεδίου έτσι ώστε να υπάρχει μια αρμονία.

Επιπλέον παραμένουν οι παρατηρήσεις μας όπως εκφράστηκαν στην κατ’ άρθρο συζήτηση σε πολύ λιγότερα άρθρα βεβαίως αφού έχετε κάνει ήδη τις απαραίτητες νομοτεχνικές βελτιώσεις και αναφέρομαι κυρίως στα άρθρα 3, 24 και 77 που αφορά τον μετασχηματισμό εταιριών που έχουν λυθεί. Είναι αυτό το οποίο και προφορικά μας δόθηκε η ευκαιρία να συζητήσουμε γιατί έχουμε επιφυλάξεις με την δυνατότητα μετασχηματισμού εταιριών που έχουν λυθεί ,εκκαθαριστεί πριν αναβιώσουν. Το λέω αυτό γιατί θεωρείται ότι η αναβίωση σύμφωνα και με την νομολογία επέρχεται αναδρομικά από τον μετασχηματισμό. Κρίνεται συνεπώς σκόπιμο να αποσαφηνιστεί η ακριβής διαδικασία αναβίωσής τους.

Για τις φορολογικές διατάξεις του άρθρου 4 αναφέρθηκα λίγο πριν και αναμένουμε την τοποθέτησή σας στην Ολομέλεια.

Στο άρθρο 7 στο σχέδιο σύμβασης συγχώνευσης υπάρχει νομίζω μια αναντιστοιχία και το είπα και την προηγούμενη φορά και καλό είναι να το δείτε.

Το άρθρο 69§2 περιπτ. ε΄ του ν.2190/20 είναι των ανωνύμων εταιριών σχετικά με την παράλειψη αναφοράς στα οικονομικά αποτελέσματα εταιριών που θα προκύψουν μετά τη συγχώνευση. Επίσης, στην παρ. 2γ΄ δεν καθορίζεται επακριβώς ο τρόπος διάθεσης των εταιρικών συμμετοχών στην απορροφώσα εταιρία. Στα άρθρα 9§5 του ν.61579, 2 και 106§4 υπάρχει εξαίρεση από την υποχρέωση κατάρτισης έκθεσης των πραγματογνωμόνων δηλαδή πριν τον μετασχηματισμό. Δεδομένου ότι οι εταιρικοί μετασχηματισμοί δημιουργούν ενδεχόμενα ζητήματα και για τρίτους π.χ. στην καταδολίευση των πιστωτών θεωρούμε ότι δεν υπάρχει λόγος γι’ αυτή την εξαίρεση. Δηλαδή ποια είναι η εξαίρεση; Να μην απαιτείται έκθεση του ΔΣ ή των διαχειριστών σε κεφαλαιουχικές εταιρίες δηλαδή, Ανώνυμες ή ΕΠΕ ή των διαχειριστών στις προσωπικές εφόσον συμφωνούν όλοι οι μέτοχοι ή οι εταίροι.

Με αυτόν τον τρόπο το λέμε, γιατί έτσι εξασφαλίζονται τα δικαιώματα και των πιστωτών. Μπορεί να συμφωνούν οι εταίροι, να συμφωνούν οι μέτοχοι, αλλά δεν εξασφαλίζονται τα δικαιώματα από μια ενδεχόμενη καταδολίευση των πιστωτών. Τώρα, για τα ελάχιστα προσόντα των πραγματογνωμόνων, το έχετε περάσει με πολλή σαφήνεια, σύμφωνα με τις παρατηρήσεις τις οποίες κάναμε και συμφωνούμε απόλυτα με τη νομοτεχνική βελτίωση την οποία κάνατε και μας βρίσκει απολύτως σύμφωνους. Στο άρθρο 10§7 και 8 είναι παρεμφερή αυτά και 81§1, αφορούν την εξαίρεση από την υποχρέωση εξέτασης του σχεδίου σύμβασης από εμπειρογνώμονες.

Εδώ, μπορούμε να πούμε ότι, ναι μεν θεωρούμε ότι οι εξαιρέσεις από την υποχρέωση εξέτασης του σχεδίου σύμβασης από εμπειρογνώμονες, ναι μεν είναι σωστό, αλλά δημιουργεί μια αδιαφάνεια για τους τρίτους. Ναι μεν μπορεί να λέμε να είναι ομόφωνη η απόφαση, όπως το λέτε και εκτός να μπορεί να ζητήσει την έκθεση έστω και ένας άμα διαφωνεί, είναι σωστό. Αφορά όμως τις εσωτερικές σχέσεις των εταίρων ή των μετόχων. Ενώ η έκθεση των πραγματογνωμόνων εξασφαλίζει και τους τρίτους, τους δανειστές, τους πιστωτές μιας εταιρείας. Είναι ένα θέμα αυτό που μπορείτε και πιστεύω ότι πρέπει να το δείτε. Οι προθεσμίες που προβλέπονται σε διάφορα άρθρα, από οκτώ μέρες έως ένα μήνα, καλό θα είναι να είναι ενιαίες ή τουλάχιστον να γίνουν δύο κατηγορίες, π.χ. 15 και ένας μήνας. Δείτε το αυτό.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Θα το κάνουμε δύο μήνες.

**ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της ΝΔ):** Ωραία, εντάξει. Θα το δούμε. Είναι τα άρθρα 11, 26, 31,63, 84 και 107. Για την προστασία των ομολογιούχων δανειστών, 13 και 23 είμαστε ικανοποιημένοι.

Στον προληπτικό έλεγχο, των άρθρων 17, 69 και 112 θεωρούμε, ότι θα έπρεπε να έρθουν στη διοίκηση, στις Περιφέρειες εάν οι συγχωνευόμενες, διασπώμενες εταιρίες, μετατρεπόμενες είναι στην ίδια Περιφέρεια, ή το Υπουργείο αν είναι σε διαφορετικές Περιφέρειες, να υπάρχουν δεσμευτικοί χρόνοι και προθεσμίες μετά το πέρας, των οποίων ο εταιρικός μετασχηματισμός να θεωρείται ότι έχει εγκριθεί. Δηλαδή, δεν χρειάζεται να περιμένουμε, το είπα και την προηγούμενη φορά, να περιμένουμε να τελειώσει η προθεσμία. Αφού το νομοσχέδιο κινείται προς την σωστή κατεύθυνση και αποβλέπει στην καλή λειτουργία των εταιρειών, συγχωνευόμενων, διασπώμενων, μετατρεπόμενων κ.λπ. και κατ' επέκταση στην ανάπτυξη της χώρας, δεν βλέπω το λόγο γιατί πρέπει να έχουμε αγκυλώσεις με τις προθεσμίες. Πέρασε κύριε η προθεσμία, επαρκής είναι η προθεσμία. Άρα θεωρείται ότι εγκρίθηκε.

Το θέμα της ακυρότητας και ακυρωσίας το είδα και θα επιμείνω. Στα άλλα δεν θα επιμείνω πολύ. Σωστό είναι αυτό. Είδα την παρατήρηση, την οποίαν είχα κάνει, ότι την υιοθετήσατε, αλλά ήθελα να πω το εξής εδώ. Υπάρχει αυτό το πρόβλημα. Κάθισα και το μελέτησα προχθές. Λέμε τότε, ήταν ακυρότητα της συγχώνευσης. Αυτή η έκφραση επαναλαμβάνεται και στο 72 και στο 116. Δηλαδή, τι λέτε; Η συγχώνευση που συντελείται σύμφωνα με την παράγραφο 1 του άρθρου 18 κηρύσσεται άκυρη με δικαστική απόφαση. Το ονομάσατε ακυρωσία της συγχώνευσης, όπως το είχα πει. Σωστό. Εάν γίνει αυτό όμως, τότε η διατύπωση δεν είναι κηρύσσεται άκυρη, γιατί, κηρύσσεται άκυρη μια δικαιοπραξία που είναι άκυρη αφ' εαυτής. Το δικαστήριο την κηρύσσει. Εάν βάλουμε ακυρωσία, πρέπει να πιείτε «αναγνωρίζεται η ακυρότητα». Και έχει και ένα θέμα με το ανυπόστατο, στην υποπερίπτωση Α. Για να μην δημιουργείται δηλαδή πρόβλημα στα δικαστήρια, όταν αύριο έρχονται να κρίνουν. Εάν πούμε λοιπόν ακυρωσία της συγχώνευσης, πρέπει, στην παράγραφο 1 το «κηρύσσεται άκυρη» να είναι «αναγνωρίζεται η ακυρότητα».

Στα άρθρα 21, 38, 73, 117, δίκαιη σχέση ανταλλαγής. Θεωρούμε, ότι η εξάμηνη προθεσμία της παραγραφής, ίσως είναι εξαιρετικά σύντομη. Δεν επιμένω πολύ σε αυτό. Απλώς δείτε το μήπως πρέπει να γίνει ετήσια ή 9 μήνες. Της έκθεσης των πραγματογνωμόνων στο 28, τα διορθώσατε, είναι σωστά. Τα αποτελέσματα της διάσπασης μόνο, στο 70, με απασχολεί η τοποθέτηση του ΣΕΒ, που, ενδεχομένως, εδώ να υπάρχει ένα ζήτημα, μόνο για τη μεταβίβαση των αδειών των ασφαλιστικών εταιρειών σε περίπτωση διάσπασης. Έχω καταθέσει και ένα υπόμνημα. Δείτε το. Με προβληματίζει αυτό και θέλω να το ξαναδώ με λεπτομέρεια. Δεν μπορώ να σας πω με σιγουριά εάν έχω δίκιο ή όχι. Θέλει λίγο μελέτη. Να το δούμε μέχρι μεθαύριο. Εξάλλου, θα μας πει και η κυρία Πρόεδρος, πότε θα έρθει αυτό στην Ολομέλεια.

Σχετικά με τα αποτελέσματα της μετατροπής, ενώ μεν στη συγχώνευση και στην διάσπαση, θεωρούνται οι εταιρείες που προέρχονται, ότι είναι οι καθολικοί διάδοχοι των προηγούμενων εταιριών, δηλαδή των διασπώμενων ή των συγχωνευόμενων, στη μετατροπή τους θεωρείτε ειδικούς διαδόχους. Αφού τα αποτελέσματα είναι ίδια, δεν άκουσα προχθές μια ικανοποιητική απάντηση, γιατί στη συγχώνευση και στη διάσπαση, οι εταιρείες που προέρχονται είναι καθολικοί διάδοχοι και στη μετατροπή είναι ειδικοί διάδοχοι. Παρακαλώ, να γίνει σαφές αυτό ή να το διορθώσουμε.

Σχετικά με το ελάχιστο κεφάλαιο του άρθρου 123, εξακρίβωση της αξίας της περιουσίας, να διευκρινιστεί πότε θα δημοσιευτεί η εξακρίβωση, σε σχέση με το χρόνο της γενικής συνέλευσης. Δεν είναι πολύ σπουδαία αυτή παρατήρηση, επουσιώδης είναι, αλλά είναι καλό να υπάρχει για να μη δημιουργούνται προβλήματα, ενδεχομένως προσφυγές στα δικαστήρια, από αυτούς που έχουν έννομο συμφέρον και να λένε, ότι δεν ήταν εύλογος ο χρόνος κ.λπ.. Όσον αφορά τις τροπολογίες, συμφωνούμε με την τροπολογία που έκανε ο κ. Κακλαμάνης. Όσον αφορά την τροπολογία για την ινδική κάνναβη, εμείς είχαμε επιφυλάξεις και στο κυρίως νομοσχέδιο. Θα τη μελετήσουμε και θα τα πούμε στην Ολομέλεια.

Σχετικά με την μεταβατική διάταξη του 141, τέθηκε ζήτημα για τις συγχωνευόμενες φαρμακευτικές εταιρείες, όσον αφορά το claw back. Αν δηλαδή, για παράδειγμα ένα νοσοκομείο ζητήσει φάρμακα αξίας 10.000 ευρώ και πάω εγώ σαν Α.Ε. και δίνω φάρμακα 12.000 ευρώ. Η διαφορά των 2000, μπορεί να εκπίπτει. Εάν μια άλλη εταιρεία που συγχωνεύεται, έχει κάνει το ίδιο πράγμα, δηλαδή έχει πει 10.000 ευρώ και δίνει 11.000 ευρώ, τα 1000 ευρώ θα τα χάσει, εάν είναι μόνη της. Η δική μου εταιρεία θα χάσει 2000 ευρώ. Αν ενωθούν, φοβάμαι ότι θα χαθούν 13.000 ευρώ. Αυτό είναι ένα θέμα, που θέλει διευκρίνιση, το claw back. Δεν λέω ότι είναι έτσι, αλλά θα δημιουργηθεί πρόβλημα. Έτσι λειτουργεί δυστυχώς, αυτή η περίπτωση. Σχετικά με την εναρμόνιση του νομοθετικού πλαισίου με τις διατάξεις του ευρωπαϊκού κοινοβουλίου, για την έκδοση τιμολογίου, συμφωνούμε και τασσόμεθα υπέρ της συγκεκριμένης εναρμόνισης. Έχουν εγερθεί κάποια ζητήματα εκεί, με το taxis και το μητρώο, αλλά θα τα συζητήσουμε και στην Ολομέλεια.

Συνεπώς, σε γενικές γραμμές σχετικά με το Β΄ κεφάλαιο, είμαστε θετικοί εξ ολοκλήρου. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης):** Θέλω να ξεκινήσω, από αυτό που είπε ο συνάδελφός κ. Καρράς, στην προηγούμενη συνεδρίαση. Είναι καλές οι προθέσεις για τον νόμο, αν βρούμε έναν τρόπο να εφαρμόζεται κιόλας. Αν δηλαδή, υπάρχει ένας νόμος που έχει καλές προθέσεις, αλλά δεν μπορούν να τον εφαρμόσουν, τότε ο νόμος αυτός δεν έχει καμία αξία.

Χαίρομαι, που έθεσε και η Ν.Δ. ένα θέμα που είχαμε θέσει πριν λίγες μέρες, ότι η πλειοψηφία από τους φορείς είχε δηλώσει και είχε ζητήσει από τον Υπουργό να γίνει μια μικρή αναστολή για αυτό το νομοσχέδιο, έτσι ώστε να μπορέσει να έρθει ολοκληρωμένα, με τα φορολογικά κίνητρα. Ο Υπουργός απάντησε βέβαια, ότι όλη αυτή τη διαδικασία των φορολογικών κινήτρων θα την φέρουμε σε δύο τρεις μήνες. Κύριε Υπουργέ, θα μπορούσε κάποιος κακόπιστος να σας πει, ότι σε δύο τρεις μήνες μπορεί να μην είστε κυβέρνηση. Άρα, το ζήτημα είναι, πως μέσα απ' αυτή τη διαδικασία σε ένα νομοσχέδιο που πραγματικά χρειάζεται η αγορά, μπορεί να έρθει και να είναι ουσιαστικό προς χρήση για αυτούς που το έχουν ανάγκη. Η εκτίμησή μας είναι, ότι αυτό δεν έχει αυτές τις προϋποθέσεις, παρά τις καλές προθέσεις, την καλή δουλειά και την εκτίμηση που έχουμε ειδικά στο πρόσωπό σας, κ. Υπουργέ.

Άρα, χαιρόμαστε όσον αφορά ότι αποδέχεστε κάτι το οποίο έχει να κάνει π.χ. με τις ασφαλιστικές εισφορές, έστω και μέσω από τροπολογία, το έχουμε πει κατ’ επανάληψη και στο παρελθόν, φαίνεται ένα θέμα ισονομίας μεταξύ των ΙΚΕ και των υπόλοιπων εταιριών. Έχει μεγάλη αξία αυτό, γιατί όπως καταλαβαίνετε σε μια εταιρία πληρώνει μόνο ο ένας εκπρόσωπος τις ασφαλιστικές εισφορές και σε όλες τις άλλες εταιρείες πληρώνουν όλοι οι υπόλοιποι, στις ΕΠΕ. Άρα, καταλαβαίνετε ότι αυτό έχει ένα πολύ μεγάλο ενδιαφέρον, όμως δεν κατανοείτε ότι την ίδια ώρα τέτοιες σε εισαγωγικά θα έλεγα στα ίδια θέματα υπάρχουν ως προς τα φορολογικά των εταιρειών που θα γίνονται μετατροπές;

Κύριε Υπουργέ, αν θέλουμε να δημιουργήσουμε πραγματικά και αν πιστεύετε ότι σε δύο – τρεις μήνες έχετε χρόνο να το κάνετε αυτό, δεν καταλαβαίνω γιατί βιαζόμαστε. Σας το είπαν και οι φορείς, για να μπορέσουμε όλοι να έχουμε κάτι το οποίο θα μπορεί ο λογιστής να το παίρνει ή ο δικηγόρος και να το κάνει πράξη. Ένα άλλο θέμα είναι το θέμα της γραφειοκρατίας, όπως σας ανέφερα. Εκτιμάμε ότι δεν λύνει το πρόβλημα της γραφειοκρατίας. Όσες παρεμβάσεις να κάνουμε στα επιμέρους ζητήματα, στα οποία μπορούμε να σημειώσουμε ή να αλλάξουμε κάποιες λέξεις. Εμείς για να είμαστε πολύ καθαροί έχουμε ουσιαστική επιφύλαξη για το νομοσχέδιο.

Όσον αφορά το νομοσχέδιο, είναι δύο νομοσχέδια σε ένα. Τα ηλεκτρονικά τιμολόγια θέλουμε να τα ψηφίσουμε, αλλά επί της αρχής δεν μας δίνεται αυτή η δυνατότητα, γιατί όπως καταλαβαίνετε το έχετε κάνει ένα ενιαίο νομοσχέδιο. Σε αυτό και μετά από τις παρεμβάσεις που έγιναν και από τους φορείς νομίζω ότι όλοι συμφώνησαν, παρότι τις όποιες μικρές αδυναμίες, ότι είναι σε μια πολύ θετική κατεύθυνση.

Θα σας καταθέσω, πιθανόν θα το έχετε, τη φιλοσοφία μας για τις εισφορές. Όλα αυτά έχουν κατατεθεί στο σχέδιο Ελλάδα. Την έχουμε καταθέσει και ως πρόταση νόμου στις 13 Νοεμβρίου, όπου γίνονται πραγματικές «συνεργασίες», συνεργασίες δεν γίνονται με την εξαγορά υπουργών, υπουργικών καρεκλών, γίνονται στο πεδίο της πολιτικής, στο αν μπορούμε να συμφωνήσουμε σε πολιτικά σημεία. Εσείς έχετε επιλέξει τον δεύτερο τρόπο.

Πάμε τώρα στην τροπολογία για την κάνναβη. Εμείς έχουμε ψηφίσει αυτό το νόμο. Έχουμε ψηφίσει γιατί πιστεύουμε πραγματικά ότι οι άνθρωποι έχουν ανάγκη την φαρμακευτική κάνναβη και θέλουμε σε αυτούς τους ανθρώπους να επιτρέπουμε, αντί να τρέχουν στο εξωτερικό, να την πάρουν. Την ψηφίσαμε λέγοντας καθαρά την άποψή μας. Θα ήθελα να ρωτήσω τον πρώην Υπουργό Αγροτικής Ανάπτυξης, γιατί δεν το έκανε την προηγούμενη φορά; Συμφωνεί με αυτή τη διαδικασία;

**ΕΥΑΓΓΕΛΟΣ ΑΠΟΣΤΟΛΟΥ:** Θα σας απαντήσει η κυβέρνηση, μπορώ να υποκαταστήσω εγώ την κυβέρνηση;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Σας ευχαριστώ πολύ, κατάλαβα. Κύριε Υπουργέ, εμείς και νομίζω και εσείς το βάλατε την προηγούμενη φορά αυτό έχει ένα θέμα, εάν δεν είναι σε έναν τρόπο πολύ οργανωμένο, αν πάμε στη λογική να αντικαταστήσουμε τα πάντα – εσείς λέγατε τότε, αν θυμάμαι, δεν θα βγάλουμε τα ροδάκινα για να βάλουμε κάνναβη – τώρα πάμε να βγάλουμε τα ροδάκινα με τη λογική που πάτε. Δεν υπήρξε καμία επένδυση, εκτός από τη μόνη επένδυση που κάνατε στο Υπουργείο οικονομικών στην ταράτσα, που κάτι φτιάξατε με την κάνναβη. Καταλαβαίνω ότι υπάρχουν προβλήματα, κύριε Υπουργέ, με τους επενδυτές, όμως, εδώ υπάρχει ένα ερώτημα.

Τι άλλαξε πριν οκτώ μήνες; Θέλω να σας ρωτήσω, αγαπητοί συνάδελφοι, πριν οκτώ μήνες ψηφίσατε κάτι άλλο, αυτά τα θέματα τέθηκαν τότε, γιατί το αλλάζετε σε οκτώ μήνες;

Τι είναι αυτό που άλλαξε σε οκτώ μήνες; Είναι ότι δεν υπήρξε μεγάλο ενδιαφέρον;

Δεν το ξέραμε αυτό, για να καλέσουμε τον κ. Καρανίκα, ο οποίος είναι και υπεύθυνος για την κάνναβη από την κυβέρνηση, να μας μιλήσει και να μας πει τι άλλαξε, αν βρέθηκαν ή δεν βρέθηκαν επενδύσεις.

Τι ήταν αυτό που μέσα σε οκτώ μήνες ψηφίζετε δύο διαφορετικά πράγματα;

Να το ακούσουμε.

Κύριε Υπουργέ, να έρθει και μας να μιλήσει ο Υπουργός Γεωργίας, να μας πει το γιατί, αν θα καλούσαμε, π.χ. κάποιους φορείς για να δούμε τι λέει κυρίως ο αγροτικός τομέας, το οποίο αλλάζετε ουσιαστικά. Είναι πολύ σημαντικό ζήτημα.

Κυρία Πρόεδρε, εμείς ψηφίζουμε επιφύλαξη. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή):** Σας ευχαριστώ, κυρία Πρόεδρε. Όπως είχαμε πει και στις προηγούμενες συνεδρίες της Επιτροπής, το εν λόγω νομοσχέδιο, είναι ένα τεχνικό νομοσχέδιο, το οποίο, όπως ισχυρίζεστε, έχει ως στόχο του την ανάπτυξη και τη βελτίωση του επιχειρείν στην πατρίδα μας. Όσο βέβαια καλό - εντός και εκτός εισαγωγικών - και αν είναι το εν λόγω νομοσχέδιο δεν πρόκειται στο τέλος της ημέρας να αλλάξει για να βελτιωθεί τίποτα απολύτως, για τους εξής έξι λόγους, τους οποίους σας τους λέγαμε, τους λέμε και θα σας τους λέμε συνέχεια, για τους οποίους όλοι οι οικονομολόγοι και όχι μόνο, σας τους λένε και αυτοί, ότι είναι απαραίτητη προϋπόθεση για την οποιαδήποτε ανάπτυξη της όποιας οικονομίας και του επιχειρείν.

Αν το Φ.Π.Α, το οποίο, είναι το 25% του λογαριασμού, δεν αλλάξει και δεν μειωθεί και δεν γίνει ανταγωνιστικό και δεν έφτασε στα επίπεδα των όμορων χωρών με την Ελλάδα, κατά κύριο λόγο, όπου είναι ο βασικός προορισμός φυγής των ελληνικών επιχειρήσεων. Αν αυτό, το οποίο, γίνεται με τις ασφαλιστικές εισφορές που φθάνουν έως και 26% των κερδών, το οποίο, έχει να κάνει μέσα σε εταιρείες έχουν κέρδη, που είναι και το ζητούμενο. Άρα, επί της ουσίας όσες εταιρείες έχουν κέρδη, πλέον, πληρώνουν άλλο ένα 26% σε ασφαλιστικές εισφορές, οι οποίες, όπως γνωρίζουμε όλοι και εσείς και όσοι τις πληρώνουν, ουσιαστικά είναι λεφτά που τα πετάτε σε ένα πηγάδι χωρίς πάτο. Διότι, πολύ απλά, αν δεν αλλάξει η όλη φιλοσοφία του ασφαλιστικού συστήματος, δεν θα υπάρχουν χρήματα, δεν θα υπάρχουν και ασφαλισμένοι με τη φυγή όλων των εκατοντάδων χιλιάδων Ελλήνων, οι οποίοι καταφεύγουν στο εξωτερικό για να βρουν εργασία.

Αν δεν αλλάξει αυτό, το οποίο, είναι παγκόσμια πρωτοτυπία, προκαταβολή φόρου 100%. Και που ξέρει κάποιος επιχειρηματίας, μία επιχείρηση, ένας ελεύθερος επαγγελματίας, ότι του χρόνου θα έχει τα ίδια έσοδα ή αν θα ζει ή αν κάτι άλλο και φυσικά συνήθως όσοι έχουν να αναλάβουν επιστροφή φόρου δεν λαμβάνουν ποτέ, διότι το κράτος έχει έτοιμες τις ασφαλιστικές δικλίδες, ελέγχους, συμψηφισμούς ή οτιδήποτε άλλο. Χρήματα, τα οποία τα έχει πολύ ανάγκη μία επιχείρηση, προκειμένου να επιβιώσει στους πολύ δύσκολους καιρούς, τους οποίους βρίσκονται.

Όταν υπάρχει φορολογία εισοδήματος, που είναι από τις υψηλότερες σε όλη την Ευρώπη, χωρίς φυσικά να υπάρχουν και τα αντίστοιχα μεγέθη σε άλλους τομείς. Επίσης, η γραφειοκρατία που είναι κάτι, που, θεωρείτε ότι και με αυτό το νομοσχέδιο σε κάποια μικρά τμήματά της θα μπορέσετε να την βελτιώσετε. Είναι ένα τέρας, το οποίο στοιχίζει δεκάδες δισεκατομμύρια ευρώ στην ελληνική οικονομία και αν δεν γίνει κάτι προς αυτή την κατεύθυνση δεν θα υπάρχει και κανένα απολύτως αποτέλεσμα. Τα παραδείγματα σας τα έχουμε αναφέρει πολλές φορές, όπου μεγάλοι επενδυτές - εντός και εκτός εισαγωγικών -, γιατί κάποιοι όντως θέλουν να επενδύσουν, κάποιοι άλλοι θέλουν να πλιατσικολογήσουν, έρχονται στην πατρίδα μας, έχουν τις αρχικές διευκολύνσεις από την όποια κυβέρνηση και μετά το χάος. Δεν μπορεί να προχωρήσει καμία επένδυση, διότι κολλάει στα απίστευτα γρανάζια της ελληνικής γραφειοκρατίας.

Ένα από τα πιο σημαντικά, που επιμελώς δεν το αναφέρει κάνεις, ενώ είναι πολύ βασικό συστατικό για το επιχειρείν στην πατρίδα μας, η Χρυσή Αυγή, όμως, το λέει, το τονίζει και το έχει σαν θέση της, είναι ότι πρέπει να υπάρχει προστατευτισμός των ελληνικών προϊόντων και των Ελλήνων εργαζομένων απέναντι στην πλημμυρίδα εισαγόμενων προϊόντων από χώρες όπου όλοι αυτοί οι κανόνες, τα δεδομένα, συνθέτουν έναν άνισο ανταγωνισμό. Τότε και μόνο τότε οι όποιες αλλαγές, που, παρεμπιπτόντως, δεν τις σκεφτήκατε και τις αποφασίσατε εσείς, είναι υποχρεωτική νόρμα της Ε.Ε., ίσως να είχαν και κάποια αξία.

Άρα, το εν λόγω νομοσχέδιο δεν αποτελεί από μόνο του κάποιο κίνητρο για την επιχειρηματικότητα. Όπως σας είπαμε, εάν δεν ήταν και οδηγία της Ε.Ε. δεν θα ερχόταν ποτέ προς συζήτηση στο Ελληνικό Κοινοβούλιο. Αυτό δείχνει ότι τα όποια επιχειρήματα έχετε σαν Κυβέρνηση ή σαν Αξιωματική Αντιπολίτευση, δεν ευσταθούν και μάλλον είναι περισσότερο υποκριτικά.

Θα ήθελα, εν τάχει, να αναφερθώ στην τροπολογία που φέρατε για την κάνναβη. Θα θέλαμε να δηλώσουμε ότι η Χρυσή Αυγή είναι κάθετα αντίθετη σε οποιαδήποτε προσπάθεια νομιμοποίησης της κάνναβης, με οποιαδήποτε δικαιολογία και για οποιαδήποτε χρήση. Ειδικότερα δε, όταν εσείς στο βάθος του μυαλού σας, όχι εσείς προσωπικά, κύριε Υπουργέ, η Κυβέρνηση στην οποία είσαστε, έχετε σαν τελικό στόχο την πλήρη απελευθέρωση της κάνναβης και το «μαστούρωμα» - ας μου επιτραπεί - των πάντων.

Αυτό είναι κάτι το οποίο δεν μπορείτε να το αρνηθείτε, καθότι είναι πάγια γραμμή και θέση του ΣΥ.ΡΙΖ.Α.. Όσο για την κεντρική πολιτική σκηνή, όπως είπαμε, η Χρυσή Αυγή έχει συγκεκριμένες θέσεις και προτάσεις για την ανάκαμψη της οικονομίας, προτάσεις εφικτές, σωστές θεωρούμε, απλές, που έχουν να κάνουν με τους απλούς κανόνες της οικονομίας.

Στη δε αυτοδιοίκηση, με αφορμή και τις επικείμενες εκλογές σε δήμους και περιφέρειες και ως υποψήφιος περιφερειάρχης με την Ελληνική Αυγή για την Αττική, θα ήθελα να δηλώσω ότι σαν περιφέρεια, εάν και εφόσον, θα δώσουμε τον καλύτερό μας εαυτό, όλη μας την ενέργεια, όλοι μας την εμπειρία σε σχέση με το επιχειρείν, ώστε να ωφεληθούν τα μέγιστα οι επαγγελματίες, οι ελεύθεροι επαγγελματίες, οι αγρότες και οι βιοτέχνες, οι οποίοι βρίσκονται στην Αττική, μέσα από τα πάρα πολλά προγράμματα που υπάρχουν, τα τεράστια κονδύλια που διακινεί η Περιφέρεια Αττικής και που δυστυχώς δεν πηγαίνουν προς αυτή την κατεύθυνση, αλλά πηγαίνουν αλλού. Έχουμε δηλώσει ότι τασσόμαστε κατά του νομοσχεδίου επί της αρχής και θα τοποθετηθούμε για τα περαιτέρω στην Ολομέλεια. Ευχαριστώ.

Στο σημείο αυτό η Πρόεδρος της Επιτροπής προχώρησε στην β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Δριτσέλη Παναγιώτα, Καρά Γιουσούφ Αϊχάν, Δημητριάδης Δημήτριος, Δρίτσας Θεόδωρος, Δέδες Ιωάννης, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Κυρίτσης Γεώργιος, Καρακώστα Εύη, Γεννιά Γεωργία, Αμανατίδης Ιωάννης, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σιμορέλης Χρήστος, Γκιόλας Ιωάννης, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Βρούτσης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Τσιάρας Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Σκανδαλίδης Κωνσταντίνος, Καρράς Γεώργιος-Δημήτριος, Κωνσταντινόπουλος Οδυσσέας, Χριστοφιλοπούλου Παρασκευή (Εύη), Ζαρούλια Ελένη, Παναγιώταρος Ηλίας, Παππάς Χρήστος, Βαρδαλής Αθανάσιος (Σάκης), Τάσσος Σταύρος, Κατσώτης Χρήστος, Γεωργιάδης Μάριος, Αμυράς Γεώργιος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κι εμείς ευχαριστούμε. Ο κ. Βαρδαλής, έχει το λόγο.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε. Σήμερα ολοκληρώνεται η συζήτηση του νομοσχεδίου στην Επιτροπή για τον μετασχηματισμό των επιχειρήσεων και νομίζουμε ότι αρκετά ζητήματα έγιναν ξεκάθαρα.

Καταρχήν, με αυτό το νομοσχέδιο, η Κυβέρνηση συνεχίζει την προσπάθεια εξάλειψης όσων εμποδίων έχουν απομείνει για την ανάκαμψη, όπως λέει, της οικονομίας και των κερδών των επιχειρηματικών ομίλων. Τώρα, σειρά έχει πάρει η συγχώνευση των εταιρειών για να αντιμετωπιστεί ένα ακόμα «διαρθρωτικό» πρόβλημα της οικονομίας, δηλαδή, των επιχειρηματικών ομίλων, αυτό των μικρών και πολύ μικρών επιχειρήσεων, που δυσκολεύει να είναι ανταγωνιστικές και να κερδίζουν νέες αγορές. Άλλωστε, αυτό το ζήτημα ήταν και μια δέσμευση προς την τρόικα και τώρα υλοποιείται. Πολλά έγιναν σε αυτή την κατεύθυνση, η πράξη όμως απέδειξε ότι δεν ήταν αρκετά. Δεν ήταν αρκετές οι μεταρρυθμίσεις που έγιναν και με τα τρία μνημόνια δέκα χρόνια τώρα, παρά το ότι είχαν συγκεκριμένα αποτελέσματα, αλλά αυτά δεν φτάνουν. Για παράδειγμα, η ευελιξία της αγοράς εργασίας και η μείωση του άμεσου και μέσου κόστους, με αποτέλεσμα να δημιουργηθεί ένα εργασιακό περιβάλλον που επιτρέπει στις επιχειρήσεις να διαχειρίζονται το εργατικό δυναμικό τους σύμφωνα με τις δικές τους λειτουργικές και οικονομικές ανάγκες.

Βέβαια, αυτά τα μέτρα σε αυτή την κατεύθυνση, με το σημερινό νομοσχέδιο που συζητάμε, δεν πρόκειται να είναι και τα τελευταία. Άλλωστε, υπάρχουν μια σειρά από νέα προαποφασισμένα μέτρα, αναδιαρθρώσεις, που πρέπει να υλοποιηθούν. Θα υλοποιηθούν, δε, ανεξάρτητα το ποιος θα είναι στην κυβέρνηση τα επόμενα χρόνια, μις και υπάρχουν δεσμεύσεις από το 2022 μέχρι το 2060. Η ενίσχυση της δράσης του κεφαλαίου με σκοπό την αύξηση της κερδοφορίας του, αποτελεί μόνιμο μέλημα και της κυβέρνησης του ΣΥΡΙΖΑ. Ήδη η Κυβέρνηση έχει δεσμευτεί να εκσυγχρονίσει και να θεσμοθετήσει και νέα φορολογικά κίνητρα και μάλιστα μέσα στους επόμενους δύο μήνες να φέρει σχετικό νομοσχέδιο, ώστε να προχωρήσει όσο γίνεται πιο γρήγορα, η συγκέντρωση και η συγκεντροποίηση του κεφαλαίου.

Κάτι τέτοιο είναι αναγκαίο στη σημερινή καπιταλιστική πραγματικότητα με την όξυνση του ανταγωνισμού των επιχειρηματικών ομίλων και, όπως όλοι γνωρίζουμε και από την πείρα μέχρι τώρα, δεν φτάνουν μόνο τα νομοσχέδια και οι νόμοι που τελικά ψηφίζετε όλοι μαζί. Χρειάζονται και φορολογικά κίνητρα. Οι επιχειρήσεις δεν βάζουν το χέρι στην τσέπη. Περιμένουν ζεστό χρήμα από το κράτος τους, αυτό το αστικό κράτος και εσείς βεβαίως είστε σε ετοιμότητα και προς αυτή την κατεύθυνση. Να θυμίσω ότι αυτή ακριβώς ήταν και η απαίτηση του ΣΕΒ και των άλλων επιχειρηματικών φορέων στη συζήτηση στην Επιτροπή την αντίστοιχη με την ακρόαση των φορέων.

Όλα αυτά τα μέτρα, λοιπόν και πολλά άλλα, εκφράζουν κατά τη γνώμη μας τις απαιτήσεις και τις ανάγκες του κεφαλαίου, υπηρετούν αυτόν ακριβώς το στόχο της ανάκαμψης της καπιταλιστικής οικονομίας πάνω στον οποίον, στόχο δηλαδή, εργάζεται και η σημερινή κυβέρνηση νομοθετώντας όλα αυτά τα μέτρα που έχει νομοθετήσει τα τελευταία χρόνια.

Λέτε, όμως, ότι τέτοια μέτρα, τέτοιες αναδιαρθρώσεις βελτιώνουν την αξιοπιστία της χώρας μας. Τη βελτιώνουν απέναντι σε ποιους; Απέναντι στις αγορές -το λέτε εσείς- απέναντι στο Διεθνές Νομισματικό Ταμείο, το ΝΑΤΟ, την Ευρωπαϊκή Ένωση, τους δανειστές. Όλα αυτά όμως δεν έχουν καμία μα καμία σχέση με τα συμφέροντα των εργαζομένων και του λαού. Άλλωστε δεν σας ενδιαφέρει η αξιοπιστία απέναντι στο λαό, αυτήν την έχετε χάσει από την πρώτη μέρα που βγήκατε στην κυβέρνηση, σε άλλους θέλετε να είστε αξιόπιστοι, όμως, αυτή η πραγματικότητα δεν σας εμποδίζει να δίνετε και κούφιες υποσχέσεις προς το λαό, για ολοκλήρωση δήθεν ενός σημαντικού έργου της Κυβέρνησης, με στόχο την αποκατάσταση των αδικιών, τη δίκαιη ανάπτυξη και άλλα τέτοια. Αυτά τα μέτρα που τώρα νομοθετείτε δεν είναι τίποτα άλλο από μέτρα που έχουν ξεμείνει από τα τρία μνημόνια για λογαριασμό του κεφαλαίου. Αυτά τώρα συνεχίζετε να νομοθετείτε.

Είναι βέβαιο ότι τους επόμενους μήνες θα δουν πολλά τα μάτια μας στην προσπάθεια της Κυβέρνησης να θολώσει τον ταξικό χαρακτήρα ακριβώς αυτών των μέτρων που ψηφίζει και όλων των άλλων που έχει στα συρτάρια της, που σχεδιάζει. Την αντιμετώπιση της κεφαλαιακής επάρκειας των τραπεζών μέσω της αντιμετώπισης των κόκκινων δανείων, θα τη βαφτίζετε «προστασία της πρώτης κατοικίας». Με τη δήθεν ρύθμιση των χρεών, τις περίφημες 120 δόσεις, θα βάλετε τους πνιγμένους στα χρέη, να περάσουν από το ταμείο, να κάνουν ρύθμιση, αλλά να μην μπορούν να την πληρώσουν μετά από 4-5 μήνες και να βγαίνουν από τη ρύθμιση και μετά να ακολουθούν και οι κατασχέσεις. Άλλωστε αυτό έδειξαν και οι προηγούμενες ρυθμίσεις των 100 δόσεων και τα λοιπά που προϋπήρξαν.

Καμία προοδευτική τομή δεν υπάρχει σε όλα αυτά τα μέτρα. Ο λαός δεν έχει τίποτα να περιμένει. Στο τεφτέρι σας υπάρχουν μόνο γραμμένα μέτρα που υπαγορεύει το ίδιο το κεφάλαιο και τα συμφέροντά του. Μέτρο σε αυτή την κατεύθυνση είναι και η καθιέρωση του ηλεκτρονικού τιμολογίου, στο πλαίσιο των δημοσίων συμβάσεων. Πρόκειται για μέτρο που ευνοεί τους μεγάλους ομίλους μέσω της ενοποίησης της αγοράς της Ευρωπαϊκής Ένωσης, για να μπορούν ευκολότερα να «χτυπάνε» και να παίρνουν έργα σε όλη την Ευρωπαϊκή Ένωση.

Η υλοποίηση των αναδιαρθρώσεων που έχει ανάγκη το κεφάλαιο και που συμφωνούν όλα τα άλλα κόμματα, θα πρέπει να αποτελέσουν κριτήριο ψήφου για τις εργατικές λαϊκές δυνάμεις. Όλοι, Κυβέρνηση και τα άλλα κόμματα της Αντιπολίτευσης βρίσκεστε σταθερά στο πλευρό των επιχειρηματικών ομίλων και απέναντι στο λαό. Η στάση σας το νομοσχέδιο που συζητάμε το αποδεικνύει με τον καλύτερο τρόπο, εκτός αν πάρουμε υπόψη μας αυτό που είπε ο εκπρόσωπος της Δημοκρατικής Συμπαράταξης, ότι το νομοσχέδιο βρίσκεται στη σωστή κατεύθυνση, αλλά πρέπει να βρούμε τρόπο να τον εφαρμόσουμε. Δηλαδή, στην πράξη να λέει «φύγετε εσείς, να έρθουμε εμείς, γιατί είμαστε πιο ικανοί να εφαρμόσουμε αυτόν το σωστό νόμο».

Οι εργαζόμενοι και τα άλλα στρώματα έχουν τώρα λόγο. Θα πρέπει να εκφράσουν την αγανάκτησή τους συνολικά απέναντι σε αυτή την αντιλαϊκή πολιτική, να δυναμώσουν το πόλο αντίστασης, της ελπίδας και της προοπτικής για το λαό. Να αποφασίσουν να δώσουν ώθηση στην λαϊκή πάλη στο ίδιο το κίνημα τους και να καταδικάσουν αυτή την πολιτική, αλλά και τους πολιτικούς φορείς που την υλοποιούν σε όλες τις επερχόμενες εκλογές, τις εκλογές που έχουμε μπροστά μας. Για να μπουν εμπόδια, να καθυστερήσουν μέτρα, να διεκδικηθούν επείγοντα μέτρα για τη λαϊκή οικογένεια, να ανοίξει ο δρόμος για ριζικές αλλαγές με το λαό στην εξουσία για να ζήσουμε καλύτερα εμείς και τα παιδιά μας.

Δύο λόγια για την τροπολογία που έγινε και σχετική κουβέντα σήμερα στην Επιτροπή για την παραγωγή φαρμακευτικής κάνναβης.

Διαφωνούμε με την συγκεκριμένη τροπολογία, γιατί όταν συζητήθηκε και ο αντίστοιχος νόμος 4523 για την παραγωγή, τη μεταφορά, τη μεταποίηση κ.λπ. της φαρμακευτικής κάνναβης, τότε είχαμε πει ότι αυτό το ζήτημα με τη φαρμακευτική κάνναβη, θα έπρεπε να λυθεί με κρατικό μονοπώλιο και να εξασφαλιστεί να παίρνουν το φάρμακο όσοι το έχουν ανάγκη δωρεάν. Η λογική της Κυβέρνησης κινείται σε εντελώς διαφορετική κατεύθυνση και ανοίγει ένα νέο πεδίο κερδοφορίας και θέλει να στηρίξει ακριβώς αυτούς που την παράγουν. Στηρίζει τους εμπόρους του πόνου, διευκολύνοντας τους με την κατάργηση εμποδίων να μπορούν να την καλλιεργούν τώρα με τη συγκεκριμένη τροπολογία και σε γη υψηλής παραγωγικότητας. Ακόμη και ως αντίδοτο στην ανεργία το φέρατε, ώστε να αντιμετωπίζεται δήθεν η καλλιέργεια, η επεξεργασία και η εξαγωγή φαρμακευτικής κάνναβης. Δεν αναφερόμαστε στην γενικότερη πολιτική της ναρκοκουλτούρας που προωθεί η Κυβέρνηση. Εμείς αυτή την τροπολογία θα την καταψηφίσουμε, όπως βεβαίως έχουμε πει και σε προηγούμενες Επιτροπές.

Καταψηφίζουμε στο σύνολο του και επί της αρχής και επί των άρθρων το συγκεκριμένο νομοσχέδιο για τις μεταμορφώσεις των επιχειρήσεων. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Ευχαριστώ πολύ κυρία πρόεδρε. Κύριοι Υπουργοί, κυρίες και κύριοι συνάδελφοι, όπως είπαμε στην προηγούμενη εισήγησή μου, σαφέστατα οι κανόνες συγχώνευσης και διαχείρισης πάσης φύσεως μετατροπών των εταιρειών μέχρι σήμερα, ήταν πολυσχιδής και διάσπαρτη και σε πολλά επιμέρους νομοθετήματα.

Γνωρίζουμε ότι είναι ένα πάγιο αίτημα των κοινωνικών εταίρων που εμπλέκονται στην επιχειρηματικότητα και σαφέστατα ένα νέο τοπίο θα είναι και σαφές και ξεκάθαρο νομοθετικό πλαίσιο που ικανοποιεί όλες τις σχετικές περιπτώσεις και με τη νομοθεσία που εισάγεται κύριε Υπουργέ, ναι μεν υπάρχουν πάρα πολλά σημεία, όπως αναφερθήκαμε που χρήζουν βελτίωσης και πάρα πολλά θέματα που πρέπει να προσέξουμε και σε γενικές γραμμές είναι θετικό. Παρόλα αυτά, χρειάζεται να προσέξουμε επί της ουσίας όχι την εισαγωγή του, αλλά την υλοποίηση του όπως έχει αναφερθεί για πολλούς συναδέλφους. Εκεί μπορεί να υπάρχουν τα μεγαλύτερα προβλήματα.

Ξεκινάω με το άρθρο 9, σε συνέχεια των προηγούμενων επισημάνσεων που είχαμε κάνει επί των άρθρων σχετικά με τη λεπτομερή γραπτή έκθεση και ενημέρωση για τη συγχώνευση. Θεωρούμε ότι χρειάζεται μια πιο σαφής διατύπωση για το ποιες ακριβώς πληροφορίες απαιτείται να παρέχει η έκθεση των διοικήσεων των εταιρειών που πρόκειται να συγχωνευτούν, σχετικά με τις άλλες εταιρείες του ομίλου που μπορεί να ανήκουν. Στο ίδιο άρθρο στην παράγραφο 4, αναφέρεστε στην προστασία κάποιων ιδιαίτερων πληροφοριών των εταιριών κάπως γενικότερα θα έλεγα και με αρκετή ασάφεια, δηλαδή, ακριβώς αναφέρετε πληροφορίες και στοιχεία η δημοσιοποίηση των οποίων δύναται να προκαλέσει σημαντική βλάβη σε μια ή περισσότερες εταιρείες.

Από αυτή την ασάφεια και τη γενικότητα αυτής της έκφρασης μπορεί κάποιος να εκμεταλλευθεί με κακόβουλο τρόπο κάποιο Διοικητικό Συμβούλιο για παράδειγμα και να αποκρύψει σημαντικές οικονομικές ή επιχειρηματικές πληροφορίες χαρακτηρίζοντάς τες ως απόρρητες. Από την ενδεχόμενη αυτή απόκρυψη των πληροφοριών των δεδομένων αυτών μπορεί να ζημιωθούν πιστωτές, μπορεί εργαζόμενοι και τρίτοι συναλλασσόμενοι, καθώς και δε θα γνωρίζουν δεδομένα που ενδεχομένως να τους άλλαζαν εντελώς την εικόνα για τον επικείμενο μετασχηματισμό, οπότε ίσως να θέλει μια καλύτερη ή πιο συγκεκριμένη διατύπωση στο συγκεκριμένο σημείο. Οι εταιρικοί μετασχηματισμοί είναι αναγκαίο να διακατέχονται από διαφάνεια και αυτό είναι και το πνεύμα του νόμου μέχρι σήμερα, οπότε καλό θα είναι να το διαφυλάξουμε και αυτό που προτείνουμε εν προκειμένω είναι να γίνει μια αναδιατύπωση, να δείτε με ποιον τρόπο εσείς και οι συνεργάτες σας, ώστε να γίνετε πιο σαφείς εξηγώντας επακριβώς τι είδους πληροφορίες εννοείτε, ότι χρειάζονται να μπορούν να παρασχεθούν.

Ένα σημαντικό ζήτημα προκύπτει και στο άρθρο 17, σχετικά με τον προληπτικό έλεγχο νομιμότητας. Η Διοίκηση βάσει του νομοσχεδίου έχει περιθώρια να καθυστερεί τον συγκεκριμένο έλεγχο πράγμα που αφήνει διάπλατα ανοιχτό το παράθυρο για διαφθορά. Πρέπει να ορίσετε απόλυτα δεσμευτικά χρονικά περιθώρια βάσει των οποίων οι περιφέρειες, το ΓΕΜΗ και το αρμόδιο Υπουργείο Οικονομικών και Ανάπτυξης θα πρέπει να ολοκληρώνουν αυτό τον έλεγχο. Αυτό το πρόβλημα φυσικά δε βρίσκεται μόνο στο παρόν νομοσχέδιο.

Αυτό αφορά και άλλα σχέδια νόμου, αλλά και η τρέχουσα και οι προηγούμενες κυβερνήσεις τηρούν μια παροιμιώδη - θα έλεγα - ασάφεια σχετικά με τις προθεσμίες ανταπόκρισης των δημοσίων υπηρεσιών. Όλοι στην αγορά υποψιάζονται ότι αυτό έχει να κάνει με το « κλείσιμο του ματιού στη διαφθορά» - για να μην παρεξηγηθώ - και εμείς ως Ένωση Κεντρώων γενικότερα θα επιθυμούσαμε η Κεντρική Διοίκηση να δεσμεύεται απόλυτα σε συγκεκριμένους χρόνους ανταπόκρισης. Η ασάφεια σε τέτοια ζητήματα γενικότερα ξέρουμε, ότι δεν κάνει καλό και ιδιαίτερα για τις σοβαρές επενδύσεις στη χώρα μας λειτουργεί αποτρεπτικά.

Στο άρθρο 21 «περί μη δίκαιης σχέσης ανταλλαγής» η παραγραφή που προβλέπεται σε χρονικό περιθώριο έξι μηνών της σχετικής απαίτησης αποζημίωσης θεωρούμε, ότι είναι πολύ σύντομο χρονικό διάστημα. Από τη στιγμή που δεν επηρεάζει τα στοιχεία και την αξιοπιστία της διαδικασίας συγχώνευσης κανονικά θα πρέπει να διευρυνθεί σε ένα χρονικό περιθώριο άνω των τριών ετών για να μπορεί να υπάρχει και ο επαρκής χρόνος για να μπορούν να αλλάξουν όλα τα δεδομένα και να γίνει και η σχετική - όπως είπαμε - αποζημίωση.

Στο άρθρο 65 σχετικά με την προστασία των πιστωτών των εταιριών που μετέχουν στη διάσπαση καλό θα ήταν να επανεξεταστεί η διατύπωση περί ευθύνης και των λοιπών επωφελούμενων εταιριών και ο περιορισμός της μόνο στη διασπώμενη εταιρία και στα πρόσωπα που φέρουν ευθύνη για την κοινοποίηση της απαίτησης του πιστωτή.

Στο άρθρο 109 σχετικά με το ελάχιστο περιεχόμενο της απόφασης για τη μεταφορά πιστεύουμε, ότι η απόφαση της εταιρίας για μετατροπή οφείλει να περιέχει όλες τις διατάξεις του καταστατικού της εταιρείας υπό τη νέα νομική μορφή της και να μην αρκεστούμε, δηλαδή, στο κατά νόμο ελάχιστο περιεχόμενο.

Υπάρχουν ορισμένες εταιρικές μορφές για τις οποίες δεν απαιτείται η τήρηση συμβολαιογραφικού τύπου και έτσι, εάν μετατραπεί για παράδειγμα μια ΟΕ σε ΙΚΕ, με αυτή τη μετατροπή που προτείνουμε θα μπορεί ολόκληρο το νέο κείμενο του ειδικού καταστατικού να δημοσιεύεται στο ΓΕΜΗ μέσω της δημοσιοποίησης εταιρικής απόφασης σύμφωνα με το άρθρο 112.

Κλείνοντας, μόλις ενημερώθηκα κιόλας, ότι κάποιες παρατηρήσεις μας έχουν εισακουστεί και ευχαριστώ για αυτό, κύριε Υπουργέ. Θα υπάρχουν σχετικές διορθώσεις ή νομοτεχνικές βελτιώσεις σε φραστικά επίπεδα και παρακαλώ πολύ να λάβετε υπόψη σας και όλα τα παραπάνω. Όπως είπαμε, είναι θετικό.

Θα διατηρήσουμε μια επιφύλαξη για το σχέδιο νόμου να τοποθετηθούμε αναλυτικά, αφού το δούμε ολοκληρωμένο και για τις τροπολογίες, όπως είπα και την προηγούμενη φορά, τόσο επί της αρχής όσο και επί των άρθρων και στο σύνολό του, αλλά σε γενικές γραμμές - το ξαναλέω - είναι σε θετική κατεύθυνση. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Μπαλωμενάκης.

**ΑΝΤΩΝΙΟΣ ΜΠΑΛΩΜΕΝΑΚΗΣ**: Ευχαριστώ, κυρία Πρόεδρε. Ζήτησα το λόγο για να κάνω μια παρατήρηση. Καταρχήν, εισαγωγικά, να πω ότι αυτό το νομοθέτημα θα αποδείξει την αξία του σε βάθος χρόνου, είμαι σίγουρος, και μόνο όσοι είχαν ασχοληθεί επαγγελματικά ή με άλλο τρόπο με την πανσπερμία των διατάξεων που σήμερα καταβάλλεται και η προσπάθεια να ενοποιηθούν, όπως και το φορολογικό πανδαιμόνιο που υπήρχε σε αυτά τα θέματα, μπορούν να το εκτιμήσουν περισσότερο.

Επίσης, θετικό θεωρώ το γεγονός ότι κατοχυρώνονται στο άρθρο 12 τα δικαιώματα των εργαζομένων, πλην όμως, έχω να κάνω την εξής παρατήρηση: Αυτό το άρθρο είναι γενικόλογο και θα μπορούσε και να λείπει, διότι υπάρχουν όντως διατάξεις που ρυθμίζουν τα της διαδοχής και τα δικαιώματα των εργαζομένων. Προσωπικά θα ήθελα να δω κάποιες ειδικότερες διατάξεις, όπως ακριβώς και με τους πιστωτές. Για παράδειγμα, να μπορούν οι εργαζόμενοι να ζητήσουν εγγυήσεις και αποδοχές ή για ενδεχόμενη μείωση της θέσης τους μέσα από τις διαδικασίες των συγχωνεύσεων και τον μετατροπών ή ακόμα να αποτελεί προϋπόθεση για να περάσουν στο επόμενο στάδιο, καταρχήν η γραπτή ενημέρωση και η συναίνεση των εργαζομένων ότι έχουν γνώση των διαδικασιών συγχωνεύσεως - μετατροπής - αλλαγής φυσιογνωμίας, έτσι ώστε να εξασφαλιστεί και η συμμετοχή τους και τα δικαιώματά τους. Έχουμε, δυστυχώς, πικρά εμπειρία ότι πολλές φορές μέσα από τις διαδικασίες, μέχρι σήμερα, υπάρχει μια διαδικασία μείωσης του προσωπικού, μείωσης των δικαιωμάτων του προσωπικού, αλλαγής των συμβάσεων εργασίας, που θα μπορούσαμε να τα αποφύγουμε με μια τέτοια διάταξη.

Δεν πιστεύω να υπάρχει κάποιου είδους εμπόδιο ή κάποια απαγορευτική γενική ρήτρα και, ενδεχομένως, θα μπορούσαμε μέχρι την Ολομέλεια να το ρυθμίσουμε και να το συμπληρώσουμε.

Μια παρατήρηση ακόμη θα ήθελα να κάνω στο άρθρο 10. Στους εμπειρογνώμονες αυτούς θα μπορούσε να προστεθεί και η κατηγορία των δικηγόρων που έχουν διαπίστευση μεσολαβητή. Αυτή η κατηγορία των δικηγόρων είναι εξειδικευμένη κι έχουν λάβει μέρος, κατά τεκμήριο, τουλάχιστον, σε μεγάλες διαπραγματεύσεις. Τα θέματα που ανακύπτουν σ’ αυτές τις περιπτώσεις δεν είναι μόνο φορολογικά ώστε να καταφύγουμε σε φοροτεχνικούς. Βεβαίως, η εκτιμητές είναι πιστοποιημένοι με τα διεθνή πρότυπα, τα ξέρουμε, είναι πολύ χρήσιμη κατηγορία επαγγελματιών, αλλά και οι δικηγόροι μεσολαβητές, ειδικά όσοι έχουν εμπειρία, νομίζω ότι μπορούν να επιληφθούν των θεμάτων που έχουν σχέση με συμβάσεις, με εκατέρωθεν απαιτήσεις και γενικότερα. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο Υπουργός κ. Πιτσιόρλας.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης)**: Ευχαριστώ, κυρία Πρόεδρε.

Καταρχήν, να σας ανακοινώσω ότι έχουν κατατεθεί επισήμως 34 νομοτεχνικές βελτιώσεις. Επειδή είναι πολύ λεπτομερείς δεν νομίζω ότι υπάρχει λόγος να αναφερθούμε σε όλες, θα τις διαβάσετε. Αναφέρονται στο σύνολο σχεδόν της συζήτησης. Από τη σημερινή συζήτηση σημειώνω ορισμένα θέματα τα οποία θα σκεφτούμε λίγο παραπάνω μέχρι την Ολομέλεια. Τα θέματα αυτά έχουν να κάνουν με τις απόψεις που εκφράστηκαν σχετικά με κίνδυνο καταδολίευσης πιστωτών, άρα1 να δούμε πώς μπορούμε να ενισχύσουμε ως προς αυτό το σημείο τη διαφάνεια των διαδικασιών.

Για το θέμα του προληπτικού ελέγχου, προφανώς θα ήταν καλό, υπάρχει ένα ζήτημα εδώ εάν μπορούμε να έχουμε μια απόφαση για συγχώνευση, τεκμαιρόμενη την έγκριση. Θα το δούμε. Επίσης, σε όσους νόμους έχουν τεθεί τέτοιες προθεσμίες, στην πράξη δε λειτουργούν κι έχουμε και μια νομολογία του Συμβουλίου της Επικρατείας ότι αυτές οι προθεσμίες πάντα θεωρούνται ενδεικτικές, αλλά καλό είναι, προφανώς, να συμπτύξουμε τους χρόνους. Αυτό είναι σωστό. Για τα θέματα του χρόνου παραγραφής, επίσης, εάν θεωρείτε ότι είναι πολύ μικρό το εξάμηνο θα το σκεφτούμε μέχρι αύριο.

Να ξαναδούμε το θέμα των Φαρμακείων, στη μεταβατική διάταξη των φαρμακευτικών εταιρειών που θέσατε, κ. Αθανασίου, να το διευκρινίσουμε, δηλαδή. Επίσης, νομίζω ότι είναι σαφές, αλλά ας το διευκρινίσουμε για τη διαδικασία της αναβίωσης και για τα δικαιώματα των εργαζομένων επιλέξαμε ακριβώς να βάλουμε τη διάταξη εκ του περισσού, διότι προβλέπονται όλα αυτά, αλλά νομίζω ότι είναι σωστό να το ενισχύσουμε όσο μπορούμε προκειμένου να υπάρξει και αυτή η πλευρά έντονα στο νόμο.

Τώρα, υπάρχουν μια σειρά από παρατηρήσεις από άλλες πλευρές, από άλλα κόμματα, οι οποίες είναι παρατηρήσεις που δεν μπορώ να τις σχολιάσω, διότι είναι παρατηρήσεις που γίνονται σε κάθε νομοσχέδιο, ανεξαρτήτως θέματος. Επομένως, σε αυτές δεν θα μπω. Δεν έχει νόημα αυτή η συζήτηση.

Σχετικά με την τροπολογία για την κάνναβη. Όταν ψηφίστηκε ο νόμος, κύριε Κωνσταντινόπουλε, είχε θεωρηθεί ότι ο νόμος καλύπτει και αυτή την περίπτωση. Προέκυψε κατά τη διαδικασία αδειοδότησης, από τις Υπηρεσίες, κυρίως, το ερώτημα από μια λεπτολόγα ανάλυση και είναι σωστό για να υπάρχει ασφάλεια Δικαίου. Επομένως, γι' αυτό έρχεται η Τροπολογία. Δεν είναι κάτι καινούργιο. Συζήτηση επί του θέματος έχει γίνει, όταν ψηφίστηκε το νομοσχέδιο. Θα πούμε και δυο λόγια αύριο στην Ολομέλεια. Δεν νομίζω ότι τώρα έχει νόημα να επιμείνουμε σε αυτό. Και βεβαίως, την Τροπολογία έχουν υπογράψει όλοι οι συναρμόδιοι Υπουργοί - και ο Υπουργός Γεωργίας και ο Υπουργός Υγείας κ.λπ..

Για το θέμα των φορολογικών νόμων, έχουμε μιλήσει την προηγούμενη φορά. Θα μιλήσουμε και αύριο. Με αυτά, λοιπόν, θεωρώ ότι έχει γίνει πολύ επαρκής επεξεργασία του νομοσχεδίου. Θα ολοκληρωθεί αύριο. Νομίζω ότι κάποια μικρά πράγματα θα φέρουμε για αύριο, ούτως ώστε να γίνει η πληρέστερη δυνατή συνεννόηση. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι Βουλευτές, ολοκληρώθηκε η επεξεργασία του σχεδίου νόμου του Υπουργείου Οικονομίας και Ανάπτυξης

«Εταιρικοί μετασχηματισμοί και εναρμόνιση του νομοθετικού πλαισίου με τις διατάξεις της Οδηγίας 2014/55/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 για την έκδοση ηλεκτρονικών τιμολογίων στο πλαίσιο δημόσιων συμβάσεων».

Εισερχόμαστε στην ψήφιση των άρθρων. Όπως προκύπτει από τις τοποθετήσεις των Εισηγητών, των Ειδικών Αγορητών, καθώς και των μελών της Επιτροπής, τα άρθρα 4, 10, 11, 13, 19, 20, 26, 29, 41, 44, 45, 49, 52, 63, 65, 71, 72, 79, 82, 91, 94, 95, 99, 102, 114, 115, 116, 120, 127, 129, 133, 136, 138 και 146, γίνονται δεκτά, όπως τροποποιήθηκαν από τον Αναπληρωτή Υπουργό Οικονομίας και Ανάπτυξης, κατά πλειοψηφία. Τα λοιπά άρθρα, επίσης γίνονται δεκτά ως έχουν, κατά πλειοψηφία.

Γίνεται δεκτό και το ακροτελεύτιο άρθρο και επίσης, γίνεται δεκτή η υπουργική τροπολογία, με γενικό αριθμό 1965 και ειδικό 42, καθώς και η τροπολογία με γενικό αριθμό 1951 και ειδικό 41, άρα στον τίτλο του νομοσχεδίου προστίθεται η φράση «και λοιπές διατάξεις».

Συνεπώς, το σχέδιο νόμου γίνεται δεκτό κατ’ αρχήν, κατ’ άρθρο και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Δριτσέλη Παναγιώτα, Καρά Γιουσούφ Αϊχάν, Δημητριάδης Δημήτριος, Δρίτσας Θεόδωρος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καρακώστα Εύη, Αμανατίδης Ιωάννης, Καφαντάρη Χαρά, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σιμορέλης Χρήστος, Γκιόλας Ιωάννης, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Κωνσταντινόπουλος Οδυσσέας, Βαρδαλής Αθανάσιος (Σάκης) και Γεωργιάδης Μάριος.

Τέλος και περί ώρα 13.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**